Einnig segir Orri það vera vísvítandi rangfærslu hjá framkvæmdastjóra GR að Síminn bjóði ekki alla sjónvarpsþjónustu sína yfir öll net , en í Viðskiptablaðinu þann 4. apríl síðastliðinn sagði Erling Freyr að frá 16. desember 2015 hefðu viðskiptavinir á neti Gagnaveitunnar ekki haft aðgang að ólínulegu efni Sjónvarps Símans nema þá nýlega takmarkað aftur í tímann . Sem andsvar við því bendir Orri á þjónustu fyrirtækisins , í gegnum sérstakan myndlykil , sem heitir Sjónvarp Símans óháð neti . „ Það er alrangt hjá framkvæmdastjóra Gagnaveitunnar að ekki sé tvígrafið á Íslandi . Það hefur klárlega jafnvel verið gert í gegnum sama garðinn , og miklu meira hefði verið um það hefði Gagnaveitan ekki verið skikkuð til að láta af því að drífa sig í að moka yfir svo að annar aðili hefði tækifæri á að leggja sín rör í skurðinn , “ segir Orri . „ Téður framkvæmdastjóri barðist eins og naut í flagi gegn því mánuðum saman vorið 2017 þegar Kópavogsbær sagði að framkvæmdaleyfið yrði bara afturkallað ef þeir ynnu ekki með öðrum . Míla gróf upp á nýtt í sumum götum , en í mörgum tilfellum var ákveðið að vera ekkert að fara eftir þeim húsum , í bili . En þetta er hins vegar bara klink miðað við það sem er framundan , þegar endurgrafið verður hér að tugþúsundum heimila í mjög stórum hverfum og sveitarfélögum á suðvesturhorninu . “ Sem dæmi um þessi svæði nefnir Orri Seltjarnarnes og póstnúmer 104 og 105 , ásamt Fossvoginum , í Reykjavík . Hins vegar hafa Gagnaveitan , og Míla , dótturfélag Símans , fengið samþykkt samkeppnisyfirvalda við samstarfi um lagningu sinna hvorra ljósleiðaranna á Arnarnesi í Garðabæ , í Hafnarfirði og víðar , sem Orri segir ganga mjög vel . Orri segir tilboð GR um að Síminn komi inn í viðskipti ekki aðgengilegt á þeim forsendum sem fyrirtækið býður . „ Borgarfyrirtækið vill halda ljósleiðaranum sjálfum lokuðum en bara selja heildstæða fjarskiptaþjónustu . Samkeppnin þar ofan á færi þá fram á afar takmörkuðu sviði af hálfu endanlegu þjónustuveitendanna , eins og í auglýsingum og vörumerki . Við viljum hinsvegar halda áfram að vera tæknifyrirtæki en ekki bara þjónustuver , “ segir Orri . „ Þeir eru eina fyrirtækið á Íslandi sem býður eingöngu svona niðurnjörvaða leið þar sem þeir eru allt í öllu í allri virðiskeðjunni , og bæði miðlægi stýri - og eftirlitsbúnaðurinn og endabúnaðurinn , það er ljósleiðaraboxið , sé allt hannað og stýrt af þeim . Alls staðar annars staðar í heiminum hafa kapalfyrirtæki og fjarskiptafyrirtæki verið að keppa um alls konar mismunandi lausnir inni á heimilunum , sem mun sérstaklega skipta meira máli í næstu umferð tækniþróunarinnar þegar fleiri og fleiri heimilistæki verða tengd interneti hlutanna . Með því að loka fyrir það er búið að kippa út svo miklum nýsköpunarkrafti og grósku í tæknilaginu ofan á hráu innviðunum . “ Tekur Orri í þessu samhengi dæmi af gagnaveitu Stokkhólmsborgar , Stokab . „ Þar er allt í friði og spekt , með öllum sem þeir vinna með , neytendum , fjarskiptafélögum og hinu opinbera . Á Akureyri er ekki ósvipað félag og GR , sem heitir Tengir , sem er að hluta til í opinberri eigu og að hluta til ekki , sem selur fjölbreytta þjónustu líkt og Stokab , þar með talið opinn aðgang að hráum innviðum eins og við erum að biðja um . Sama á við um Hvalfjarðarsveit og víðar þar sem eru opin sveitanet , sem við , og fleiri , höfum verið að nota svo við höfum getað sleppt því að ræsa út skurðgröfuna , “ segir Orri . „ Að eigin sögn hefur GR þegar lagt ljósleiðara að 100 þúsund heimilum og höfum við árum saman óskað eftir því að fá að leigja umtalsverðan hluta af þessum heimtaugum GR , með sama hætti og önnur innviðafyrirtæki bjóða upp á . Myndu þau viðskipti örugglega nema hundruðum milljóna á ári sem maður hefði haldið að GR veitti ekki af að fá . “ Geta gjaldfellt ef eignarhlutur OR minnkar Loks segir Orri fjármögnun Gagnaveitunnar vera óeðlilega og að núvirt virði fjárfestinga félagsins sé um 32 milljarðar íslenskra króna , en framkvæmdastjóri GR notaði töluna 25 milljarðar yfir fjárfestingar Gagnaveitunnar . Bendir Orri jafnframt á að fullyrðingar Erlings Freys stangist á við niðurstöðu úttektar Pósts - og fjarskiptastofnunar á fjárhagslegum aðskilnaði Gagnaveitu Reykjavíkur innan OR samsteypunnar . Erling Freyr , framkvæmdastjóri Gagnaveitu Reykjavíkur , lagði á það áherslu í áðurnefndu viðtali við Viðskiptablaðið að engar opinberar ábyrgðir væru á lánum fyrirtækisins og lánskjör þess því byggðar á trú fjármálastofnana á fjárhag Gagnaveitu Reykjavíkur , ekki annarra . Í úttekt Pósts - og fjarskiptastofnunar á fjárhagslegum aðskilnaði Gagnaveitunnar innan samstæðu Orkuveitunnar fyrir árin 2016 til 2017 sem birt var á vef stofnunarinnar fyrir tæpum mánuði segir hins vegar að þó að meginniðurstaðan væri sú að fjárhagslegur aðskilnaður OR og GR væri í samræmi við ákvæði fjarskiptalaga , þá ætti það ekki við um lánveitingar til gagnaveitunnar úr sjóðspotti OR samstæðunnar . Telur stofnunin að þessar skuldir , sem komið hafi til vegna framkvæmda á tímabilinu janúar til nóvember 2017 , hafi brotið í bága við ákvarðanir stofnunarinnar frá árinu 2006 og 2010 . Sú staða megi ekki koma upp á milli Gagnaveitunnar og samstæðu OR að félagið geti fengið jafnumfangsmikil lán án sérstakra lánasamninga . Jafnframt gerir stofnunin athugasemd við skilyrði lánastofnana í lánasamningum við Gagnaveituna um að hægt sé að gjaldfella lánið , krefjast fyrirframgreiðslu eða segja upp samningi ef eignarhlutur OR í Gagnaveitunni fari undir 50% . Segir stofnunin slíkt ákvæði ekki samrýmast ákvæðum um rekstraraðskilnað í fjarskiptalögum . Leggur Póst - og fjarskiptastofnun því þær kvaðir á Gagnaveituna að hvoru tveggja verði hætt , nema Orkuveitan geti lánað úr sjóðspottinum að ákveðnu hámarki . Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .